
   Forord
  

  
   Formålet med denne boka er å gi en grunnleggende innføring i hvordan den norske helse- og omsorgstjenesten er bygd opp og virker. Målgruppen er helsefagstudenter. Ved skrivingen har jeg stort sett hatt bachelorstudentene i tankene. Ut fra egen erfaring med undervisning og veiledning av mastergradsstudenter vil jeg tro at også disse kan finne boka interessant. Ikke minst vil det trolig gjelde helsesykepleierutdanningen. Innholdet kan også dekke pensum når det gjelder temaer om helse og samfunn i sosialfagutdanningene.
  

  
   Teksten er tilpasset læringsutbyttebeskrivelsene i forskriftene for utdanning av helsepersonell (RETHOS-kravene). Det har vært lett å avgrense innholdet opp mot de sentrale, profesjonsbaserte læringsmålene. Mer utfordrende har det vært å avgrense mot emner som helserett, etikk og allmenn velferdspolitikk. På disse områdene er det bare tatt med det som har noe å si for å forstå helse- og omsorgstjenesten som et helhetlig system. For eksempel innenfor helserett og etikk er det mange gode bøker på norsk som kan egne seg for fordypning. Innenfor temaer som profesjonene i samfunnet, helsepolitikk, helsetjenestens styring og ledelse, folkehelse og helsetjenestens utvikling dekker denne boka det som er et passende pensum på bachelornivå.
  

  
   Særlig i de første delene er det benyttet en del korte, kliniske eksempler. Formålet med disse er å vise at systemkunnskap kan være til hjelp for å forstå de ulike pasienters kliniske utfordringer i en større sammenheng.
  

  
   I stedet for å legge fram detaljer om ulike institusjoner og ordninger har jeg prøvd å presentere tankerekker om sammenhenger på langs i tid og på tvers i samtid. Detaljene er bare tatt med dersom de har en betydning for å forstå den store fortellingen om den norske helse- og omsorgstjenesten og helsesystemet i velferdsstaten. Mangfoldigheten i tjenestene og den bakenforliggende styringen er så stor at dersom mange detaljer skulle med, ville det sprenge rammene for en bok som dette. Dessuten er lovgivningen og institusjonene kontinuerlig i så stor endring i vår tid at det som er rett i dag, ville være galt i morgen. Dagsaktuelle detaljer kan for øvrig lett sjekkes ut på internett.
  

  
   Etter hvert kapittel er det laget en håndfull spørsmål til ettertanke. Formålet med disse er å stimulere til dybdelæring. Dette er en læringsprosess som legger vekt på utvikling av forståelse av sammenhenger innenfor et fagfelt og mellom fagfeltet og nærliggende kunnskapsfelt, slik at man opparbeider kompetanse til å kunne møte nye utfordringer på en kvalifisert måte. Disse spørsmålene kan besvares på ulike måter. De har knapt noen entydige svar. De krever at man søker videre kunnskap gjennom samtale med andre og ved egne undersøkelser i andre kilder, og da ikke minst på internett. Den som prøver seg på disse, vil trolig selv kjenne om man har funnet fram til fornuftige svar. Dersom man har det, tror jeg at formålet med gjennomgangen av det aktuelle kapitlet er oppnådd.
  

  
   Jevnt over er det bare henvist til referanser der det er benyttet spesifikke kilder. Henvisning til nettsider, lovgivning og forvaltningsdokumenter er gitt i fotnoter.
  

  
   Det jeg mest av alt skulle ønske meg at en leser sitter igjen med etter å ha vært gjennom boka, er en forståelse av at helse- og omsorgstjenesten er en vesentlig infrastruktur i det norske samfunnet, og videre at man ved lesingen har kjent på en viss glede (!) av å undre seg over hva det er som gjør at dette systemet jevnt over fungerer ganske godt, selv om det stadig er situasjoner som kan og bør utbedres. Boka er skrevet med tanke på lesing fra start til slutt, men hvert enkelt kapittel er utviklet slik at det står på egne bein.
  

  
   Avslutningsvis vil jeg rette en spesiell takk til forlagsredaktør Nikolai Fjeld i Fagbokforlaget. Uten hans vennlige tålmodighet hadde denne boka aldri blitt skrevet ferdig.
  

  
   Bryne, august 2024
  

  
   
    Geir Sverre Braut

